Kommissionens forordning (EF) nr. 1387/2003
af 1. august 2003
om ændring af forordning (EF) nr. 2300/97 om visse gennemførelsesbestemmelser til Rådets forordning (EF) nr. 1221/97 om almindelige regler for anvendelsen af foranstaltninger til forbedring af produktionen og afsætningen af honning
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1221/97 af 25. juni 1997 om almindelige regler for anvendelsen af foranstaltninger til forbedring af produktionen og afsætningen af honning(1), ændret ved forordning (EF) nr. 2070/98(2), særlig artikel 5, og
ud fra følgende betragtninger:
(1) Ved Kommissionens forordning (EF) nr. 2300/97(3), senest ændret ved forordning (EF) nr. 1216/2002(4), blev der fastsat bestemmelser, der er nødvendige for at gennemføre de årlige nationale programmer, der blev indført ved forordning (EF) nr. 1221/97. Fællesskabets bidrag til finansieringen af disse programmer udbetales i forhold til hver medlemsstats andel af bibestanden, som angivet i bilaget til forordning (EF) nr. 2300/97.
(2) Ifølge de meddelelser, som medlemsstaterne indsender i henhold til artikel 1, litra a), i forordning (EF) nr. 2300/97 med henblik på en ajourføring af oplysningerne om biavlens struktur, er der sket ændringer i bibestanden.
(3) Forordning (EF) nr. 2300/97 bør derfor ændres i overensstemmelse hermed.
(4) I artikel 2, stk. 2, i forordning (EF) nr. 2300/97 fastsættes fristen for gennemførelsen af foranstaltningerne i de årlige programmer til den 31. august. Nærværende forordning bør derfor anvendes fra produktionsåret 2003/04.
(5) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Fjerkrækød og Æg -
UDSTEDT FØLGENDE FORORDNING:
Artikel 1
Bilag I til forordning (EF) nr. 2300/97 erstattes af teksten i bilaget til nærværende forordning.
Artikel 2
Denne forordning træder i kraft på tredjedagen efter offentliggørelsen i Den Europæiske Unions Tidende.
Den anvendes for første gang i forbindelse med de årlige programmer for produktionsåret 2003/04.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 1. august 2003.